《满庭芳 奉题匑厂吾兄词稿，即希正拍，趣园汪曾武倚声》
清代·汪曾武

戛玉敲愁，含毫抒怨，机轴妙造天然。梦窗真谛，薪火得人传。

心绪凭谁细诉，无憀恨、闷损樊川。弹指处，花间按谱，浑不让金荃。

堪怜。尘海里，知音有几，幸遇成连。笑清况如余，哀乐中年。

莫怪商声换徵，悲欢事、都付吟笺。还相望，词坛拔帜，三变柳屯田。

作者简介：汪曾武（1864-？） 字仲虎，一字君刚，号鹣龛。太仓人。有《鹣龛词》，一名《趣园味莼词》。